RAPPORT FRA KOMMISSIONEN TIL EUROPA-PARLAMENTET OG RÅDET

om udvalgenes arbejde i 2021

1.Indledning

I henhold til artikel 10, stk. 2, i forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (i det følgende benævnt "forordningen om udvalgsproceduren"), forelægger Kommissionen hermed den årlige beretning om udvalgenes arbejde i 2021.

Beretningen giver et overblik over udviklingen i "komitologisystemet" i 2021, hvilket henviser til de udvalg, som Kommissionen hører om udkast til gennemførelsesretsakter. De består af repræsentanter for alle medlemsstaterne og har Kommissionen som formand. De følger forskellige operationelle procedurer afhængigt af basisretsakten (jf. tabel II).

Beretningen indeholder et resumé af udvalgenes aktiviteter og ledsages af et arbejdsdokument fra Kommissionens tjenestegrene, som indeholder detaljerede statistikker over de enkelte udvalgs arbejde inden for hvert politikområde. De vigtigste ændringer og tendenser på årsbasis er fremhævet, og der forelægges samlede tal for møder, procedurer, afgivne udtalelser (dvs. positive eller negative udtalelser eller ingen udtalelse) og vedtagne retsakter. Beretningen giver også et overblik over de sager, der er blevet henvist til appeludvalget, og indsigelserne fra Europa-Parlamentet og Rådet.

2.Overblik over udviklingen i komitologisystemet i 2021

2.1.Generel udvikling

I 2021 anvendte komitologiudvalgene de procedurer, der er fastsat i forordningen om udvalgsproceduren, dvs. rådgivningsproceduren (artikel 4) og undersøgelsesproceduren (artikel 5) samt forskriftsproceduren med kontrol, som er fastsat i artikel 5a i afgørelsen om udvalgsproceduren.

Den langvarige covid-19-pandemi og foranstaltningerne for at dæmme op for den fortsatte med at begrænse muligheden for at afholde fysiske møder i de udvalg, der er nedsat i henhold til forordningen om udvalgsprocedurer. De fleste udvalgsmøder blev derfor stadig afholdt som videomøder (online). Videomøderne blev behandlet som normale udvalgsmøder, bl.a. med henblik på komitologiregistret. De er opført som møder, og i de kortfattede referater præciseres det, at møderne blev afholdt som videomøder.

For så vidt angår andre områder ud over komitologiudvalgenes funktion påpeges det i punkt 27 i den interinstitutionelle aftale af 13. april 2016 om bedre lovgivning, at de retsakter, hvori der stadig henvises til forskriftsproceduren med kontrol, skal tilpasses til den nye retlige ramme, der blev indført ved Lissabontraktaten. De interinstitutionelle drøftelser om tilpasningen af de resterende basisretsakter fortsatte på grundlag af Kommissionens forslag fra 2019 (dvs. generelt og inden for retlige anliggender). I løbet af 2021 blev der imidlertid ikke gjort fremskridt som følge af begrænsningerne i forbindelse med covid-19.

Kommissionens forslag af 14. februar 2017 om Europa-Parlamentets og Rådets forordning om ændring af forordning (EU) nr. 182/2011 om udvalgsproceduren er endnu ikke vedtaget. Dette forslag indeholder en række målrettede ændringer af den måde, hvorpå appeludvalget fungerer, med henblik på at håndtere situationer, hvor der ikke afgives udtalelse på følsomme områder. Som følge af Europa-Parlamentets og Rådets meget forskellige holdninger var det ikke muligt at gøre fremskridt i 2021.

Kommissionen fortsætter med at offentliggøre udkast til vigtige delegerede retsakter og gennemførelsesretsakter i fire uger, således at interessenterne har mulighed for at fremsætte bemærkninger. I 2021 blev 85 af disse udkast til gennemførelsesretsakter offentliggjort på Kommissionens websted "Deltag i debatten".

2.2.Udviklingen i retspraksis

Hvad angår retspraksis på udvalgsområdet, gav Retten i sin afgørelse af 27. januar i sagen Republikken Polen mod Europa-Kommissionen en fortolkning af overgangsbestemmelserne om beslutningstagning med kvalificeret flertal ved overgangen fra afstemningsreglerne i Nicetraktaten til afstemningsreglerne i Lissabontraktaten. I henhold til artikel 3, stk. 2, i protokol nr. 36 til traktaterne havde enhver medlemsstat ret til i en overgangsperiode frem til den 31. marts 2017 at kræve, at det vægtede afstemningssystem, der fandt anvendelse i henhold til Nicetraktaten, anvendes. Retten fastholdt, at beslutningstagning ved kvalificeret flertal i henhold til Nicetraktaten (artikel 3, stk. 3, i protokol nr. 36) stadig skulle finde anvendelse, hvis en medlemsstat anmodede herom inden den 31. marts 2017, når afstemningen om en retsakt finder sted efter denne dato.

I den sag, der blev forelagt Retten, afviste Kommissionen Polens anmodning om at anvende det vægtede afstemningssystem, fordi afstemningen om denne afgørelse ville finde efter den 31. marts 2017. Retten annullerede Kommissionens gennemførelsesafgørelse og pålagde Kommissionen at vedtage en ny gennemførelsesafgørelse til erstatning for den annullerede gennemførelsesafgørelse i overensstemmelse med reglerne om kvalificeret flertal i Nicetraktaten. Den nye afgørelse, som Retten bestemte skulle foreligge inden tolv måneder fra datoen for dens afgørelse, blev vedtaget den 30. november 2021.

3.Oversigt over aktiviteter

3.1.Antal udvalg

I beretningen fokuseres der udelukkende på de komitologiudvalg, som lovgiver har nedsat med henblik på at bistå Kommissionen med udøvelsen af de gennemførelsesbeføjelser, som er tillagt den ved basisretsakter. Andre enheder, navnlig "ekspertgrupper", som Kommissionen selv har nedsat, er ikke omfattet af denne beretning.